Qishki obraz yaratishda ayollar eng ko‘p yo‘l qo‘yadigan xatolar (foto)

Qishda ob-havo doim ham faslga mos tarzda o‘tavermaydi. Shuningdek, qor yog‘ishi yoki qattiq sovuq har qanday kiyinish uslubiga o‘z ta’sirini o‘tkazadi. Ustki kiyim, poyabzal va aksessuarlar tanlashda erkinlik mavjud. Ammo shunda ham aksariyat ayollar qishki uslubni yaratishda bir qancha xatoliklarga yo‘l qo‘yadi.

Ayollarning qishki garderobidan odatda qora, ko‘k yoki kulrang kiyimlar joy oladi. Albatta, ushbu ranglar ko‘zga tashlanmasligi bilan afzal. Ammo ularning inson kayfiyatiga ham ta’siri mavjud. Shuning uchun qishki obraz yaratishda biroz yorqinroq ranglarga ham e’tibor qaratish lozim. Ular tasvirga biroz yengillik beradi.

Bosh kiyim nafaqat tashqi ko‘rinish, balki sog‘lig‘i haqida ham qayg‘uradigan har qanday ayol uchun qishki garderobning eng muhim elementlaridan biridir. Biroq noto‘g‘ri tanlangan bosh kiyim hatto eng ideal qishki ko‘rinishga ham putur yetkazadi. Mo‘ynali bosh kiyimlar urfdan qolgan. Dizaynerlar hozircha bu kabi bosh kiyimdan voz kechishni tavsiya etmoqda.

Qishda issiq ustki kiyim bilan unga mos ravishda kolgotka tanlash lozim. Och rangli kolgotkalar obrazni mukammal qilmaydi, aksincha unga putur yetkazadi. Shu tufayli har qanday rangdagi ustki kiyim bilan aynan qish faslida qora yoki boshqa to‘q rangli kolgotka kiyish tavsiya etiladi.

Kardigan ko‘p vaqt davomida moda ixlosmandlarining garderobidan joy oldi. Uning turli bichimdagilari har qanday obraz uchun mos keladi. Ammo dizaynerlar iloji boricha tugmasiz kardigan tanlashni tavsiya etadi.

Sovuq mavsum uchun mo‘ljallangan asosiy kiyim kurtkadir. Ularni kalta, uzun va ranglarini har kim didiga ko‘ra tanlaydi. Ammo qalin kurtkalarning tor bichimdagisi qomatning kamchiliklarini yaqqol namoyon etadi va harakatlanishda noqulaylik tug‘diradi. Dizaynerlarning so‘zlariga ko‘ra, bu kabi issiq kiyimlar biroz kengroq va to‘g‘ri bichimda bo‘lgani ma’qul.

Qishki obrazni boyitadigan eng asosiy aksessuardan biri sharfdir. Hozirda uzun yorqin rangli sharflar urfda. Avvalgidek kichik o‘rama sharflar endi o‘zini oqlamaydi, zamonaviy kiyimlar bilan kombinatsiya hosil qila olmaydi.